KTAMจับมือซิตี้แบงก์รุกพันธบัตรทั่วโลก
บลจ.กรุงไทย จับมือซิตี้แบงก์ เสนอขายกองทุนเปิดเคแทม เวิลด์ บอนด์ ฟันด์ ลงทุนพันธบัตรรัฐทั่วโลก ขาย 13-25 ต.ค.นี้
10 ต.ค. 2554

บลจ.กรุงไทย จับมือซิตี้แบงก์ เสนอขายกองทุนเปิดเคแทม เวิลด์ บอนด์ ฟันด์ ลงทุนพันธบัตรรัฐทั่วโลก ขาย 13-25 ต.ค.นี้ 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทจะเปิดจำหน่ายกองทุนเปิดเคแทม เวิลด์ บอนด์ ฟันด์ (KT-BOND) ระหว่างวันที่ 13 - 25 ต.ค.2554 
กองทุนเน้นลงทุนไม่น้อยกว่า 80% ของมูลค่าทรัพย์สินสุทธิของกองทุนรวมหลัก Templeton Global Bond Fund บริหารโดย Franklin Advisers, Inc ซึ่งเป็นบริษัทในเครือของ Franklin Templeton Investments ที่มีสินทรัพย์ภายใต้การจัดการสูงถึง 716,400 ล้านเหรียญสหรัฐ ณ วันที่ 31 ส.ค.2554  โดยกองทุนหลักมีวัตถุประสงค์ในการบริหารเงินลงทุนเพื่อให้ได้ผลตอบแทนสูงสุดจากรายได้จากดอกเบี้ย การเพิ่มขึ้นของมูลค่าเงินลงทุนและกำไรจากค่าเงิน 
นายปวิณ  รอดลอยทุกข์ ผู้อำนวยการฝ่ายบุคคลธนกิจ ธนาคารซิตี้แบงก์ ในฐานะตัวแทนสนับสนุนการขาย กล่าวว่า กองทุนตราสารหนี้เหมาะสมกับพอร์ตการลงทุน นักลงทุนส่วนมากสามารถได้ประโยชน์จากการจัดสรรการลงทุนในตราสารหนี้ไม่ว่าจะเป็นรายได้จากดอกเบี้ย ราคาที่ไม่ผันผวนและโอกาสเติบโตในระยะยาว
นักวิเคราะห์ซิตี้แบงก์ เชื่อว่า ภาวะตลาดที่กลับสู่สินทรัพย์ที่มีคุณภาพ อัตราการเติบโตทางเศรษฐกิจที่ลดลงและอัตราเงินเฟ้อที่ลดลง ส่งผลให้ผลตอบแทนของพันธบัตรของกลุ่มประเทศพัมนาแล้วปรับตัวลงสู่ระดับต่ำเป็นประวัติการณ์ อย่างไรก็ดีการขาดปัจจัยกระตุ้นให้อัตราดอกเบี้ยปรับตัวสูงขึ้นส่งผลให้ผลตอบแทนของพันธบัตรรับบาลที่มีคุณภาพสูงคงอยู่ในระดับนี้หรือลดลงได้อีกระยะหนึ่ง